**Problemi s razumijevanjem kućne karantene, tj. samoizolacije - tumačenje**

Kućnoj karanteni/samoizolaciji se podvrgavaju zdravi ljudi koji su doputovali iz inozemstva ili su bili u kontaktu s oboljelim od COVID-19.

Svrha samoizolacije je da ljudi koji su bili u kontaktu s bolesnikom ili doputovali iz inozemstva, svedu broj socijalnih kontakata na minimum.

Radi se o zdravim osobama od kojih će većina tijekom cijelog boravka samoizolacije ostati zdrava i neće predstavljati rizik zaražavanja za eventualne kontakte (npr. ukućane). Manji dio tih osoba koji tijekom samoizolacije obole, smatraju se zaraznima za svoje kontakte od početka bolesti te 1-2 dana prije početka bolesti. Zbog mogučćnosti da budu infektivni 1-2 dana prije početka bolesti, zdrave osobe u samoizolaciji, ako moraju ostvariti nužni kontakt s drugim osobama, trebaju koristiti kiruršku masku i održavati minimalan razmak od 2 metra udaljenosti od osoba s kojima dolaze u kontakt.

Međutim, vidimo da se kućna karantena/samoizolacija pogrešno tumači i da se tim osobama uskraćuju nužne potrebe zbog straha okoline.

Ovdje donosimo nekoliko uputa temeljenih na informacijama s terena o pogrešnom postupanju, a s ciljem da se ispravno postupa s osobama koje su u samoizolaciji.

**- Putnicima koji dolaze iz inozemstva i podvrgavaju se samoizolaciji moraju doći do svojih domova najkraći i najbržim putem**.

Imamo dojave da se osobama koje ulaze u Hrvatsku i građani su Republike Hrvatske, te moraju u kućnu karantenu onemogućava putovanje s granice do kuće.

Molim Vas, dajte ljudima koji su zdravi na graničnom prijelazu kiruršku masku i neka idu najkraćim putem do svoje kuće javnim prijevozom ako nemaju vlastiti prijevoz.

Nije cilj samoizoalacije putnika koji dolaze iz inozemstva sakupljati ih na granici jer ih nitko neće voziti (ako nemaju vlastiti prijevoz), već je cilj u što kraćem roku ih uputiti kućama gdje će provoditi samoizolaciju.

**- Zdravstvena skrb se mora pružati ljudima koji su pod zdravstvenim nadzorom u kućnoj karanteni/samoizolaciji**.

Zdravstvenu skrb pri akutnim stanjima i pri kroničnim stanjima se mora osigurati osobama u samoizolaciji. Ne smije se dogoditi da bolnica neće primiti pacijenta kojem je potrebna hospitalizacija ili da hitna medicinska služba ili liječnik primarne zdravstvene zaštite neće pregledati bolesnika kojem je određena mjera kućne karantene/samoizolacije.

Cilj samoizolacije je da ljudi koji su bili u kontaktu s bolesnikom ili doputovali iz inozemstva, svedu broj socijalnih kontakata na minimum, a ne da umru kod kuće od bolesti koje nemaju veze s COVID-19.

**- Osobama u samoizolaciji nužno je osigurati potrebnu terapiju**.

Imamo dojave s terena da se osobe koje trebaju biti u samoizolaciji, a nema im tko donijeti lijekove pa se same zapute do ljekarne, na ulasku u ljekarnu identificira kao obveznike samoizolacije i odbija im se izdati lijek. Bilo je i slučajeva da ih policija privodi, a lijek nsu dobilii.

Osoba je pod zdravstvenim nadzorom u samoizolaciji, koja nema drugog izbora nego sama doći do ljekarne po svoju obaveznu terapiju nije došla radi šetnje nego iz potrebe. Takvoj se osobi moraju izdati lijekovi i upozoriti osobu neka ide kući i ostane do daljnjega u samoizolaciji.

Ne možemo dozvoliti da se osobama s kroničnim (ili akutnim) bolestima pogorša zdravstveno stanje jer se provode represivne mjere nad osobama u samoizolaciji i sprečava im se pristup nužnoj terapiji.

**- Zdravim strancima kojima je određena mjera samoizolacije, a trebaju prijeći državnu granicu Republike Hrvatske radi povratka u svoju matičnu zemlju mora se omogućiti izlazak iz Hrvatske.**

Imamo informacije da se traži od stranaca koji napuštaju Hrvatsku pisana dozvola ii potvrda o zdravstvenom stanju. Postojećim uputama i postupnicima nije predviđeno izdavanje dozvola strancima za napuštanje Hrvatske niti izdavanje rješenja o zdravstvenom stanju u svrhu izlaska iz Hrvatske. Zdravim strancima koji napuštaju Hrvatsku nije potrebna potvrda od liječnika ili sanitanog inspektora da imaju pravo napustiti Hrvatsku. Ako napuštaju Hrvatsku javnim prijevozom, a nije prošlo 14 dana od ulaska u Hrvatsku, dužni su nositi zaštitnu masku tijekom putovanja i svesti na minimum kontak s drugim osobama tijekom putovanja.